CELEX: 
Language: sk
Date: 2018-02-26 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení nariadenie Európskeho parlamentu a Rady (ES) č. 273/2004 a nariadenie Rady (ES) č. 111/2005, pokiaľ ide o zaradenie určitých drogových prekurzorov do zoznamu určených látok

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
            
               Úvod
            
            
               Drogové prekurzory sú chemické látky, ktoré sa môžu použiť na nezákonnú výrobu omamných alebo psychotropných látok. V nariadení (ES) č. 273/2004 sa stanovujú opatrenia na monitorovanie obchodu s drogovými prekurzormi v EÚ, zatiaľ čo v nariadení (ES) č. 111/2005 sa upravuje obchod s drogovými prekurzormi medzi EÚ a tretími krajinami. Obomi nariadeniami spoločne sa v EÚ vykonávajú povinnosti vyplývajúce z článku 12 Dohovoru Organizácie Spojených národov proti nedovolenému obchodu s omamnými a psychotropnými látkami z roku 1988 (ďalej len „Dohovor OSN z roku 1988“).
            
            
               Komisia je splnomocnená prijímať delegované akty na zaradenie nových látok do zoznamu látok určených ako drogové prekurzory v prílohách k týmto nariadeniam. Toto splnomocnenie umožňuje prispôsobiť právne predpisy EÚ novým trendom v oblasti zneužívania drogových prekurzorov, najmä látok, ktoré možno ľahko transformovať na určené látky, ako aj zohľadniť akúkoľvek zmenu tabuliek drogových prekurzorov v prílohe k Dohovoru OSN z roku 1988.
            
            
               V októbri 2016 vzhľadom na mimoriadne vysoký počet úmrtí v dôsledku predávkovania spojených s opioidmi vrátane heroínu s pridaním malého množstva fentanylu a iných foriem nezákonne vyrobeného fentanylu a analógov fentanylu vláda Spojených štátov amerických navrhla začať postup určenia dvoch fentanylových prekurzorov, a to 4-anilíno-N-fenetylpiperidínu (ANPP) a N-fenetyl-4-piperidónu (NPP), na účely ich zaradenia do tabuľky I Dohovoru OSN z roku 1988.
            
            
               Následne sa Komisia pre omamné látky Organizácie Spojených národov svojimi rozhodnutiami č. 60/12 a č. 60/13 prijatými na jej šesťdesiatom zasadnutí, ktoré sa konalo 16. marca 2017, rozhodla zaradiť ANPP a NPP do tabuľky I Dohovoru OSN z roku 1988. Rozhodnutia č. 60/12 a č. 60/13 nadobúdajú plnú účinnosť 18. októbra 2017. Do tohto dátumu by mali byť preto všetky strany dohovoru v procese určovania ANPP a NPP v rámci vlastných právnych predpisov týkajúcich sa drogových prekurzorov.
            
            
               Preto je potrebné, aby Komisia prijala delegované nariadenie, ktorým sa zmení nariadenie Európskeho parlamentu a Rady (ES) č. 273/2004 a nariadenie Rady (ES) č. 111/2005, s cieľom zaradiť ANPP a NPP do príloh k týmto nariadeniam.
            
            
            
               Možnosť zaradenia ako určené látky kategórie 1 alebo 2 nariadenia (ES) č. 273/2004 a nariadenia (ES) č. 111/2005
            
            
               Komisia disponuje diskrečnou právomocou, pokiaľ ide o to, či sa ANPP a NPP zaradia do kategórie 1 alebo kategórie 2 uvedených nariadení. Zaradenie do kategórie 3 uvedených nariadení nie je vhodné, pretože by to znamenalo nemožnosť vyhovieť povinnostiam vyplývajúcim z Dohovoru OSN z roku 1988; zaradenie do kategórie 4, ktorá existuje len v prípade nariadenia Rady (ES) č. 111/2005, je takisto vylúčené, pretože do tejto kategórie je možné zahrnúť iba lieky a veterinárne lieky obsahujúce určené látky.
            
            
               Látky určené v kategórii 1 predstavujú najväčšie riziko v prípade zneužitia a zvyčajne sa úplne alebo čiastočne začleňujú do molekuly omamnej alebo psychotropnej látky (t. j. bezprostredný prekurzor). Kontrolné a monitorovacie opatrenia uplatniteľné na tieto látky sú preto v oboch nariadeniach najprísnejšie. Látky zaradené do kategórie 2 predstavujú nižšie riziko alebo množstvá týchto látok zneužívané na nezákonnú výrobu drog predstavujú tak malý podiel celkového množstva legálne predávaného a používaného v EÚ, že ich určenie v rámci kategórie 1 by spôsobilo neprimeranú záťaž; preto sú zodpovedajúce kontrolné a monitorovacie opatrenia o niečo menej prísne.
            
            
               Látky kategórie 1 sa musia uchovávať v zabezpečených priestoroch (napr. pod zámkou, v priestoroch s kamerovým monitorovaním atď.) a každý prevádzkovateľ obchodujúci s týmito látkami musí mať na to povolenie. Pre látky kategórie 2 neexistuje žiadna povinnosť skladovania v zabezpečených priestoroch a prevádzkovatelia musia byť len zaregistrovaní. Pokiaľ ide o kontrolu zahraničného obchodu, hlavným rozdielom medzi týmito dvomi kategóriami je to, že na látky v kategórii 1 sa vyžadujú dovozné a vývozné povolenia, zatiaľ čo na látky kategórie 2 sa vzťahuje iba povinnosť predložiť vývozné povolenie.
            
            
            
               Zákonné používanie ANPP a NPP v EÚ
            
            
               Na základe informácií zhromaždených počas postupu určenia v Dohovore OSN z roku 1988 možno vyvodiť záver, že existuje zákonný obchod a používanie ANPP a NPP v EÚ, ale že počet transakcií a množstvá sú obmedzené.
            
            
               ANPP sa vyrába v troch členských štátoch s priemernou celkovou ročnou výrobou približne 187 kilogramov. Iba jeden členský štát EÚ nahlásil, že uvedenú látku dováža.
            
            
               NPP sa vyrába vo dvoch členských štátoch s priemernou celkovou ročnou výrobou približne 1 565 kilogramov. Podstatná časť tohto množstva sa vyváža a istá časť sa odosiela do iných členských štátov v rámci EÚ. Ostatné členské štáty, v ktorých neexistuje žiadna domáca výroba, takisto nahlásili dovoz a vývoz, ale vždy vo veľmi malých množstvách.
            
         
         
            
               Pokiaľ ide o zákonné použitie ANPP a NPP, jeden členský štát nahlásil ročné použitie 600 až 700 kg uvedených látok na výrobu fentanylu vo farmaceutickom priemysle; iný členský štát tiež nahlásil výrobu fentanylu z NPP (celkovo 94 kilogramov fentanylu v roku 2015). Niektoré ďalšie členské štáty nahlásili zákonné používanie obmedzených množstiev na lieky a výskumné účely. Napokon iný členský štát nahlásil, že používa 0,001 kg ANPP ako referenčný štandard.
            
            
            
               Spotreba a výroba nelegálneho fentanylu a analógov fentanylu v EÚ
            
            
               V európskej správe o stave drogovej problematiky Európskeho monitorovacieho centra pre drogy a drogovú závislosť (EMCDDA) – Trendy a vývoj 2017
                  1
                sa vysvetľuje, že: „V Európe, ako aj v Severnej Amerike sa v poslednom čase objavili vysoko potentné nové syntetické opioidy, najmä deriváty fentanylu, čo vyvoláva značné znepokojenie. Od roku 2012 systém včasného varovania EÚ prijíma čoraz väčší počet hlásení týkajúcich sa týchto látok a škôd nimi spôsobených. Tieto látky boli predávané na online trhoch, ako aj na nelegálnom trhu. V niektorých prípadoch sa predávali ako heroín, iné nelegálne drogy a dokonca ako falšované lieky, prípadne boli s nimi zmiešané. Vysoko potentné syntetické opioidy predstavujú vážne zdravotné riziká nielen pre osoby, ktorí ich užívajú, ale aj pre osoby, ktoré sa podieľajú na ich výrobe, ako aj pre pracovníkov pošty a príslušníkov orgánov presadzovania práva. Tieto látky je jednoduché schovávať a prevážať, keďže na výrobu mnohých tisícov dávok sú potrebné len malé množstvá. Predstavuje to významnú výzvu pre orgány poverené kontrolou drog. Súčasne predstavujú potenciálne atraktívnu a ziskovú komoditu pre organizovaný zločin.“ Hoci presný celkový počet úmrtí z predávkovania súvisiaceho s nelegálnym fentanylom a analógmi fentanylu v EÚ nie je známy, niektoré členské štáty, ako napríklad Estónsko a Švédsko, nahlásili každý osve viac než 100 takýchto prípadov za posledné roky.
            
            
               Informácií o nezákonnej výrobe fentanylu a analógov fentanylu, a to aj v EÚ, je veľmi málo. Podľa Úradu OSN pre drogy a kriminalitu (UNODC) boli doteraz odstavené dve laboratóriá výroby fentanylu v EÚ: jedno domáce laboratórium na Slovensku (2011) a ďalšie domáce laboratórium v Nemecku (2015). Estónske orgány okrem toho nahlásili dva prípady zaistenia NPP v roku 2016: v júni balík z Číny s obsahom 10,24 kg a v auguste opäť balík z Číny s obsahom 101,1 g. Je pravdepodobné, že táto látka bola objednaná a určená na nezákonnú výrobu fentanylu a jeho derivátov.
            
            
            
               Vplyv určenia v rámci kategórie 1 – stanoviská hlavných zainteresovaných strán
            
            
               Na 20. zasadnutí skupiny expertov na drogové prekurzory, ktoré sa uskutočnilo 11. a 12. mája 2017, sa zástupcovia príslušných orgánov členských štátov EÚ zaoberali otázkou, či na základe súhrnného dokumentu, ktorý vypracovala Komisia, zaradiť ANPP a NPP ako určené látky do príloh k nariadeniu (ES) č. 273/2004 a nariadeniu (ES) č. 111/2005. Všetky členské štáty, ktoré sa prihlásili o slovo, vyjadrili neochvejnú podporu určenia týchto látok v rámci kategórie 1. Žiaden členský štát nevyjadril k danej veci záporné stanovisko.
            
            
               Komisia sa v tejto otázke takisto obrátila na všetky príslušné európske priemyselné združenia. Európska rada pre chemický priemysel (CEFIC) navrhla určenie v rámci kategórie 1 s ohľadom na prípady úmrtí v dôsledku predávkovania súvisiace s nelegálnou výrobou fentanylu, ako aj z dôvodu, že tieto látky sú bezprostrednými prekurzormi, ktoré obsahujú účinné zložky. Okrem toho legálne používanie ANPP a NPP sa už dôsledne monitoruje, keďže tieto látky sú takmer výlučne používané vo farmaceutickom priemysle (ktorý musí spĺňať mnohé ďalšie požiadavky) a pri výrobe kontrolovaného lieku, konkrétne fentanylu, pre ktorý je takisto zavedený prísny legislatívny rámec. Dodatočné zaťaženie odvetvia bude mať preto len obmedzený rozsah. Európsky zväz distribútorov chemikálií (FECC) nepredložil žiadne pripomienky ani návrhy. Európska federácia farmaceutického priemyslu a farmaceutických združení (EFPIA) takisto nepredložila konkrétne stanovisko. Preto je legitímne predpokladať, že tieto federácie nie sú proti určeniu uvedených látok v rámci kategórie 1.
            
            
            
               Záver – Určenie v rámci kategórie 1 nariadenia (ES) č. 111/2005 a nariadenia (ES) č. 273/2004
            
            
               Vzhľadom na tieto skutočnosti:
            
            
               – ANPP je bezprostredným prekurzorom fentanylu a acetyl fentanylu; NPP sa môže použiť ako východiskový materiál pre látku ANPP, ktorá môže byť následne syntetizovaná na fentanyl, prípadne môže slúžiť ako priamy prekurzor viacerých analógov fentanylu; inými slovami, z obidvoch týchto látok možno jednoduchým spôsobom získať nelegálnu omamnú alebo psychotropnú látku fentanyl alebo analógy fentanylu;
            
            
               – zneužívanie fentanylu a analógov fentanylu spôsobuje v niektorých regiónoch EÚ vážne sociálne problémy, ako aj problémy v oblasti verejného zdravia (prípady úmrtí v dôsledku predávkovania);
            
            
               – existujú náznaky, že v EÚ dochádza k značnej nezákonnej výrobe fentanylu z ANPP a NPP; legitímnym riešením tohto problému by boli kontroly dovozu ANPP a NPP;
            
            
               – zákonná výroba oboch látok v EÚ má len obmedzený rozsah, rovnako ako obchodovanie s nimi a ich využívanie; z toho vyplýva, že určenie v rámci kategórie 1 by znamenalo len obmedzenú dodatočnú záťaž pre hospodárske subjekty a príslušné orgány v EÚ;
            
            
               – obe látky sa používajú takmer výlučne vo farmaceutickom priemysle a na výrobu kontrolovaného lieku, čo znamená, že už sú prísne kontrolované (napr. systémy povoľovania liekov, výrobcov a distribútorov, ako aj ostatných aktérov v súvislosti s účinnými farmaceutickými látkami); to znamená, že dodatočné požiadavky kategórie 1, napríklad, že látky by sa mali skladovať v zabezpečených priestoroch, nepovedú k veľkej dodatočnej záťaži;
            
            
               – takmer všetky zainteresované strany, najmä príslušné orgány členských štátov a dotknuté hospodárske subjekty, uprednostňujú určiť ANPP a NPP v rámci kategórie 1; pričom žiadne zainteresované strany nevyjadrili námietky voči tomuto návrhu;
            
            
               4-anilíno-N-fenetylpiperidín (ANPP), ako aj N-fenetyl-4-piperidón (NPP) by sa mali zaradiť ako určené látky kategórie 1 do prílohy I k nariadeniu (ES) č. 273/2004 a ako určené látky kategórie 1 prílohy k nariadeniu (ES) č. 111/2005.
            
            
               2.KONZULTÁCIE PRED PRIJATÍM AKTU
            
         
         
            
            
               V súlade s odsekom 4 Spoločnej dohody Európskeho parlamentu, Rady a Komisie o delegovaných aktoch sa pri vypracúvaní tohto delegovaného aktu uskutočnili primerané a transparentné konzultácie, a to aj na úrovni expertov. Príslušné dokumenty boli včas a náležitým spôsobom zaslané Európskemu parlamentu a Rade. Konzultácie so skupinou expertov na drogové prekurzory sa uskutočnili na zasadnutí, ktoré sa konalo 11. a 12. mája 2017, ako aj prostredníctvom písomného postupu, ktorý prebiehal medzi 14. novembrom 2017 a 15. decembrom 2017. Návrh bol okrem toho uverejnený na portáli Európskej komisie pre lepšiu právnu reguláciu na účely spätnej väzby počas 4 týždňov od 15. novembra 2017 do 13. decembra 2017.
            
            
               3.PRÁVNE PRVKY DELEGOVANÉHO AKTU
            
            
            
               Nariadenia č. 111/2005 a č. 273/2004 sú úzko prepojené. Spoločne sa nimi vykonávajú opatrenia uvedené v článku 12 Dohovoru OSN z roku 1988. Spoločné vykonávacie pravidlá pre nariadenia č. 111/2005 a č. 273/2004 boli prijaté prostredníctvom delegovaného nariadenia Komisie (EÚ) 2015/1011 a vykonávacieho nariadenia Komisie (EÚ) 2015/1013.
            
            
               Vzhľadom na uvedené skutočnosti je zlúčenie dvoch rôznych právomocí na základe rôznych základných legislatívnych aktov do jediného delegovaného aktu opodstatnené úzkou vecnou súvislosťou medzi predmetnými právomocami.
            
            
               DELEGOVANÉ NARIADENIE KOMISIE (EÚ) …/…
            
            
               z 26. 2. 2018,
            
            
               ktorým sa mení nariadenie Európskeho parlamentu a Rady (ES) č. 273/2004 a nariadenie Rady (ES) č. 111/2005, pokiaľ ide o zaradenie určitých drogových prekurzorov do zoznamu určených látok
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (ES) č. 273/2004 z 11. februára 2004 o prekurzoroch drog
                  2
               , a najmä na jeho článok 15,
            
            
               so zreteľom na nariadenie Rady (ES) č. 111/2005 z 22. decembra 2004, ktorým sa stanovujú pravidlá sledovania obchodu s drogovými prekurzormi medzi Úniou a tretími krajinami
                  3
               , a najmä na jeho článok 30a,
            
            
               keďže:
            
            
               (1)Príloha I k nariadeniu (ES) č. 273/2004 a príloha k nariadeniu (ES) č. 111/2005 obsahujú každá zoznam určených látok, ktoré podliehajú viacerým harmonizovaným kontrolným a monitorovacím opatreniam stanoveným danými nariadeniami.
            
            
               (2)Prostredníctvom rozhodnutí Komisie pre omamné látky Organizácie Spojených národov č. 60/12 a č. 60/13, ktoré boli prijaté na jej šesťdesiatom zasadnutí 16. marca 2017, sa 4-anilíno-N-fenetylpiperidín (ANPP) a N-fenetyl-4-piperidón (NPP) zaradili do tabuľky I Dohovoru Organizácie Spojených národov proti nedovolenému obchodu s omamnými a psychotropnými látkami z 19. decembra 1988
                  4
                (ďalej len „Dohovor OSN z roku 1988“).
            
            
               (3)Účelom nariadenia (ES) č. 273/2004 a nariadenia (ES) č. 111/2005 je vykonanie článku 12 Dohovoru OSN z roku 1988 v Únii. ANPP a NPP by sa preto mali zaradiť do prílohy I k nariadeniu (ES) č. 273/2004 a do prílohy k nariadeniu (ES) č. 111/2005.
            
            
               (4)Určené látky uvedené v uvedených prílohách sú rozdelené do kategórií, na ktoré sa vzťahujú rôzne opatrenia s cieľom dosiahnuť primeranú rovnováhu medzi úrovňou ohrozenia, ktorú jednotlivé špecifické látky predstavujú, a záťažou pre zákonný obchod. Najprísnejšie kontrolné a monitorovacie opatrenia sa vzťahujú na látky kategórie 1. Látky kategórie 1 sa musia napríklad uchovávať v zabezpečených priestoroch a každý prevádzkovateľ obchodujúci s týmito látkami musí mať na to povolenie.
            
            
               (5)ANPP je bezprostredným prekurzorom fentanylu a acetyl fentanylu. NPP sa môže použiť ako východiskový materiál pre ANPP, ktorý môže byť následne syntetizovaný na fentanyl, prípadne môže slúžiť ako priamy prekurzor viacerých analógov fentanylu. Inými slovami, obidve látky možno jednoduchým spôsobom transformovať na fentanyl alebo analógy fentanylu.
            
         
         
            
               (6)Zneužívanie fentanylu a analógov fentanylu spôsobuje v niektorých regiónoch EÚ vážne sociálne problémy, ako aj problémy v oblasti verejného zdravia (ide najmä o rastúci počet prípadov úmrtí v dôsledku predávkovania). Existujú náznaky, že v Únii dochádza k značnej nezákonnej výrobe fentanylu z ANPP a NPP. S cieľom vyriešiť tento problém by sa mali zaviesť kontroly dovozu ANPP a NPP.
            
            
               (7)Zákonná výroba ANPP a NPP v Únii má len obmedzený rozsah, rovnako ako zákonné obchodovanie s nimi a ich zákonné využívanie. Určenie týchto látok v rámci kategórie 1 by preto znamenalo len obmedzenú dodatočnú administratívnu záťaž pre hospodárske subjekty a príslušné orgány v Únii. Z konzultácií s hospodárskymi subjektmi a členskými štátmi vyplynulo, že jasne uprednostňujú zaradenie oboch látok do kategórie 1 látok v rámci oboch nariadení.
            
            
               (8)Vzhľadom na úvahy uvedené v odôvodneniach 5, 6 a 7 by sa ANPP a NPP mali zaradiť ako určené látky kategórie 1 do prílohy I k nariadeniu (ES) č. 273/2004 a prílohy k nariadeniu (ES) č. 111/2005.
            
            
               (9)Nariadenie (ES) č. 273/2004 a nariadenie (ES) č. 111/2005 by sa preto mali zodpovedajúcim spôsobom zmeniť.
            
            
               (10)Vzhľadom na to, že ANPP a NPP sa v Únii v určitom obmedzenom rozsahu zákonne vyrábajú, používajú a že sa s nimi obchoduje, hospodárske subjekty a príslušné orgány by mali mať dostatočný čas na prispôsobenie sa zmenám zavedeným týmto nariadením.
            
            
               (11)Nariadením (ES) č. 273/2004 spolu s nariadením (ES) č. 111/2005 sa vykonávajú určité ustanovenia Dohovoru OSN z roku 1988. Vzhľadom na úzku vecnú súvislosť medzi týmito dvomi nariadeniami je opodstatnené prijať zmeny prostredníctvom jediného delegovaného aktu,
            
            
               PRIJALA TOTO NARIADENIE:
            
            
               Článok 1
                  Zmena nariadenia (ES) č. 273/2004
            
            
               V prílohe I k nariadeniu (ES) č. 273/2004 sa v tabuľke pre určené látky kategórie 1 dopĺňajú tieto položky do zoznamu látok na príslušné miesto v poradí podľa ich číselného znaku KN:
            
            
            
                     
                        
                           Látka
                        
                     
                  
                  
                     
                        
                           Označenie KN (ak je odlišné)
                        
                     
                  
                  
                     
                        
                           Číselný znak KN
                        
                     
                  
                  
                     
                        
                           Číslo CAS
                        
                     
                  
               
                     
                        
                            „4-anilíno-N-fenyletylpiperidín (ANPP)
                        
                     
                  
                  
                     
                        
                     
                  
                  
                     
                        
                           2933 39 99
                        
                     
                  
                  
                     
                        
                           21409-26-7
                        
                     
                  
               
                     
                        
                           N-fenyletyl-4-piperidón
                        
                        
                           (NPP)
                        
                     
                  
                  
                     
                        
                     
                  
                  
                     
                        
                           2933 39 99
                        
                     
                  
                  
                     
                        
                           39742-60-4“.
                        
                     
                  
               
               Článok 2
                  Zmena nariadenia (ES) č. 111/2005
            
            
               V prílohe k nariadeniu (ES) č. 111/2005 sa v tabuľke pre určené látky kategórie 1 dopĺňajú tieto položky do zoznamu látok na príslušné miesto v poradí podľa ich číselného znaku KN:
            
            
            
                     
                        
                           Látka
                        
                     
                  
                  
                     
                        
                           Označenie podľa KN (ak je iné ako názov)
                        
                     
                  
                  
                     
                        
                           Číselný znak KN
                        
                     
                  
                  
                     
                        
                           Č. CAS
                        
                     
                  
               
                     
                        
                           „4-anilíno-N-fenyletylpiperidín (ANPP)
                        
                     
                  
                  
                     
                        
                     
                  
                  
                     
                        
                           2933 39 99
                        
                     
                  
                  
                     
                        
                           21409-26-7
                        
                     
                  
               
                     
                        
                           N-fenyletyl-4-piperidón
                        
                        
                           (NPP)
                        
                     
                  
                  
                     
                        
                     
                  
                  
                     
                        
                           2933 39 99
                        
                     
                  
                  
                     
                        
                           39742-60-4“.
                        
                     
                  
               
               Článok 3
                  Nadobudnutie účinnosti a uplatňovanie
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Uplatňuje sa od …
            
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
         
         
            
               V Bruseli 26. 2. 2018
            
            
               
                     Za Komisiu
               
               
                     predseda
                     Jean-Claude JUNCKER
               
            
         
         
            
                  
                     (1)
                  
                        
                  http://www.emcdda.europa.eu/system/files/publications/4541/TDAT17001ENN.pdf
               
               
                  
                     (2)
                  
                        Ú. v. EÚ L 47, 18.2.2004, s. 1. 
               
               
                  
                     (3)
                  
                        Ú. v. EÚ L 22, 26.1.2005, s. 1.
               
               
                  
                     (4)
                  
                        Ú. v. ES L 326, 24.11.1990, s. 57.